
Vendim
Nr.804, datë 16.12.2005

Për përzgjedhjen e Shoqërisë për kontrollin e procedurave dhe ligjshmëriNë e kontratës për privatizimin e AlbtelecoM SHA

Në mbështetje të nenit 100 të Kushtetutës dhe të pikës 3 të nenit 17 të ligjit nr.7971, datë 26.7.1995 “Për prokurimin publik”, të ndryshuar, me propozimin e Ministrit të Ekonomisë, Tregtisë dhe Energjetikës dhe të Ministrit të Punëve Publike, Transportit dhe Telekomunikacionit, Këshilli i Ministrave

Vendosi:

1. Kontrolli i procedurave dhe i ligjshmërisë së kontratës për privatizimin e Albtelecom sh.a. të bëhet nga një shoqëri e përzgjedhur me tender të hapur, në bazë të termave të referencës, që i bashkëlidhen këtij vendimi.
2. Ngarkohen Ministria e Ekonomisë, Tregtisë dhe Energjetikës dhe Ministria e Punëve Publike, Transportit dhe Telekomunikacionit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Sali Berisha









Termat e referencës
Rishikimi i procedurave dhe ligjshmëria e kontratës për privatizimn e Albtelecom Sha

A.Përmbledhje

Procesi i privatizimit të shoqërisë anonime “Albtelecom”, u realizua në kuadrin e privatizimit të sektorëve strategjikë, në përputhje me strategjinë e privatizimit, të miratuar me ligjin nr.8306, datë 14.3.1998 “Për strategjinë e privatizimit të sektorëve me rëndësi të veçantë”.
Në kuadrin e përgatitjes për privatizim, në bashkëpunim me konsulentin ndërkombëtar të priviatizimit, u përgatit dhe u miratua ligji nr.8810, datë 17.5.2001 “Për përcaktimin e formës dhe të strukturës së formulës së privatizimit të shoqërisë anonime “Albtelecom”, si edhe disa akte nënligjore në zbatim të këtij ligji.
Sipas procedurave, u realizua faza e marketingut për të përgatitur fillimin e procedurve të tenderit dhe për të vijuar më tej me përzgjedhjen e investitorit strategjik.
Për këtë qëllim, në muajt shtator, tetor dhe nëntor 2004, u publikua ftesa për shprehjen e interesit për blerjen e aksioneve të Albtelecom, në gazetat ndërkombëtare, “Financial Times”, “Wall Street Journal Europe” dhe “The Economist”, si edhe në disa gazeta të vendit.
Pas përfundimit të afatit për paraqitjen e shprehjes së interesit, rezultuan 11 kompani të interesuara për blerjen e aksioneve të shoqërisë “Albtelecom”.
Duke ballafaquar dokumentacionin e paraqitur nga kompanitë e interesuara me kërkesat e publikuara në ftesën për shprehjen e interesit dhe në vendimet përkatëse të Këshillit të Ministrave, vendimi i Këshillit të Ministrave nr.653, datë 21.11.2001 “Për kriteret e përzgjedhjes së investitorëve strategjikë të interesuar për blerjen e aksioneve të shoqërisë anonime “Albtelecom”” dhe vendimit të Këshillit të Ministrave nr.417, datë 2.7.2004 “Për kriteret e vlerësimit të ofertave për privatizimin e shoqërisë anonime “Albtelecom”), rezultoi se me gjithë dhënien e mundësisë për të paraqitur dokumentacionin e nevojshëm, disa kompani nuk u klasifikuan për të marrë pjesë në fazat e mëtejshme të procesit.
Nga vlerësimi i shprehjeve të interesit të paraqitura, u klasifikuan 4 kompani që plotësonin kushtet për të vazhduar më tej garën.
Kompanive të përzgjedhura iu dërgua një marrëveshje konfidencialiteti dhe pas kthimit të nënshkruar, palët e interesuara u pajisën me memorandumin informativ dhe me dokumente të tjera të nevojshme për kompaninë dhe procesin. Të katra kompanitë, për një periudhë prej afro njëmujore, realizuan procesin e “due diligences”, me grupe të specializuara ekspertësh në përputhje me programet e miratuara më parë. Të dhënat e ofruara, tashmë publike, janë të audituara nga ekspertë kontabël (vendas) dhe ekspertë auditues ndërkombëtarë (Deloitte&Touche).
Në përputhje me instruksionet e tenderit (miratuar me vendimin e Këshillit të Ministrave nr.151, datë 18.3.2005 “Për miratimin e instruksioneve për paraqitjen dhe hapjen e ofertave për privatizimin e shoqërisë anonime “Albtelecom””), data 6 maj 2005 shënoi mbylljen e fazës së tenderit nëpërmjet paraqitjes së ofertave për blerjen e aksioneve të shoqërisë Albtelecom.
Në procesin e paraqitjes së ofertave, u prezantua vetëm një ofertë nga Calik Enerji Telekomünikasyon-Turqi, oferta financiare e së cilës arrinte në vlerën 120 milionë euro.
Në vijim të procedurave, komisioni i vlerësimit të ofertave shqyrtoi ofertën e paraqitur në përputhje me instruksionet e tenderit dhe me kriteret e vlerësimit, të miratuara me vendim të Këshillit të Ministrave. Raporti i vlerësimit të ofertave u përgatit nga konsulentët e privatizimit të kompanisë IMI dhe pas shqyrtimit dhe miratimit nga komisioni i vlerësimit të ofertave u miratua nga Këshilli i Ministrave (vendimi i Këshillit të Ministrave nr.359, datë 26.5.2005 “Për miratimin e raportit të vlerësimit të ofertave dhe të fituesit në tenderin e hapur ndërkombëtar për privatizimin e shoqërisë anonime “Albtelecom””).
Më datë 9 qershor 2005 filluan negocime me kompaninë fituese të tenderit “Calik Enerji Telekomünijasyon A.S.” dhe më datë 23 qershor 2005 u nënshkrua kontrata për shitjen e aksioneve me këtë kompani. Kontrata parashikon ratifikimin e kontratës nga Kuvendi, për të cilin u bë paraprakisht miratimi nga Këshilli i Ministrave i vendimit për propozimin e projektligjit përkatës (vendimi i Këshillit të Ministrave nr.515, datë 8.7.2005 “Për propozimin e projektligit “Për ratifikimin e kontratës për blerjen e aksioneve të shoqërisë anonime “Albtelecom””).
B. Qëllimi i ekspertizës
Vendimi i Kuvendit nr.7, datë 13.10.2005 “Për mosmiratimin e  projektligjit “Për ratifikimin e kontratës për blerjen e aksioneve të shoqërisë anonime “Albtelecom” dhe ekspertizën ndërkombëtare në lidhje me të” ngarkon Këshillin e Ministrave të rishikojë nëpërmjet një ekspertize të huaj procedurat e privatizimit të Albtelecom-it dhe kontratën e arritur.
Qëllimi i kësaj ekspertize do të jetë analiza dhe vlerësimi i procedurave të privatizimit, që nga publikimi për shprehjen e interesit deri te realizimi i kontratës me firmën e përzgjedhur.
Kjo ekspertizë do të shqyrtojë me imtësi ligjshmërinë e procedurave të ndjekura për privatizimin e Albtelecom sh.a., si dhe formulimin e kontratës.
C. Detyrat specifike
Bazuar në informacionin ekzistues dhe në atë shtesë që mund të kërkohet, ekspertiza do të synojë në disa drejtime:
- Procedurat e ndjekura për publikun e ftesës për shprehjen e interesit;
- Procedurat e ndjekura për përzgjedhjen e investitorëve strategjikë;
- Procedurat e ndjekura për vlerësimin e ofertave të paraqitura për privatizimin e Albtelecom sh.a., si dhe seleksionimi i shortlistës;
- Ligjshmëria e formulimeve të kontratës;
- Mbrojtja e interesave të palëve, shqyrtimi nëse realizohet paanshmëria e përfitimeve nga të dyja palët;
- Vlerësimi i disa elementeve të sigurisë kombëtare (si p.sh. electronic hacking/terrorism, governmental and/or corporate espionage).
Ekspertët do të marrin në shqyrtim të gjitha procedurat e ndjekura që kanë të bëjnë me publikimet (brenda dhe jashtë vendit) të ftesës për shprehjen e interesit. Ato gjithashtu do të japin vlerësime për kriteret dhe procedurat e ndjekura për përzgjedhjen e investitorëve strategjikë. Ky vlerësim mund të jetë në drejtim të bazës ligjore referuese për vlerësim, zbatimit të kritereve të përcaktuara për përzgjedhje etj.
Në lidhje me procesin e vlerësimit të ofertave, mund të verifikohet nëse procesi në tërësi i përmbush kushtet për një tender të hapur dhe konkurrues. Përveç kësaj në drejtim të zbatimit të procesit dhe rezultatit të tenderit, duhet të vlerësohet edhe fakti nëse marrëveshja e konfidencialitetit e lidhur me kompanitë pjesëmarrëse, garantonte vlerësimin e ofertave dhe pranimin si të suksesshëm të tenderit, edhe në rastin e paraqitjes së një oferte të vetme.
Në drejtim të ligjshmërisë së formulimeve të kontratës së shitjes, ekspertët duhet të verifikojnë nëse klauzolat e saj janë të bazuara në legjislacionin në fuqi, nëse janë mbrojtur dhe optimizuar interesat e palës shitëse. Ata gjithashtu duhet të vlerësojnë nëse formulimet e kushteve të kontratës janë në përputhje dhe në zbatim të politikave sektoriale për liberalizimin e tregut të telekomunikacioneve dhe nëse plotësojnë detyrimet e marrëveshjes me OBT-në.
D. Propozimi teknik
Propozimi teknik duhet të përfishjë:
1. Pasqyrë të dhënash të përgjithshme për firmën dhe eksperiencën e saj në detyra të këtij lloji;
2. Një përshkrim të detajuar të strategjisë që do të propozojë firma për të marrë përsipër këtë detyrë;
3. Një listë dhe informacion në lidhje me personelin kryesor që do të caktohet për këtë detyrë.
Në përgatitjen e propozimit dhe përzgjedhjen e personelit që propozon firma për realizimin e kësaj detyre, duhet t’i kushtohet kujdes disa kritereve, sipas të cilave do të vlerësohet edhe propozimi.




Konsulentët investigues të kualifikuar duhet të jenë me nivel të lartë ekspertize në kontrollin e procedurave dhe një eksperiencë të suksesshme në fushat e mëposhtme:
- Ekspertizë në investigimin e praktikave të korruptuara si qeveritare, ashtu edhe joqeveritare, duke vënë theksin veçanërisht në fushën e privatizimit;
- Ekspertizë në auditimin dhe kontrollin e procedurave për një investigim të gjithanshëm;
-Kredenciale qeveritare të niveleve të larta në lidhje me investigimin dhe kontrollin procedural;
- Eksperiencë ligjore dhe ekspertizë në shqyrtimin e transaksioneve të mëdha financiare ndërkombëtare dhe komplekse;
- Ekspertizë për një vlerësim shumë të hollësishëm të rrjetit dhe sigurisë kombëtare që rezulton nga shitja e Albtelecom-it palës së tretë.
Propozimi duhet të tregojë kohën për realizimin e ekspertizës.

